Pernille Rosenkrantz-Theil (EL), 2002-03-19:
Derfor er erhvervsministeren i gang med at dele milliongaver ud til erhvervslivet.
Derfor afskaffes samfundets kontrol med arbejdsgiverne.
Derfor forringes miljølovgivningen.
Derfor slipper de rige billigere i skat.
Og derfor fyrer statsministeren folk i skattevæsenet, så det bliver nemmere at snyde i skat nøjagtig som for 12 år siden, da statsministeren som skatteminister lod selskabstømmerne få frit spil.
Nu er det igen de multinationale selskaber, spekulanterne og skattesnyderne, der kan ånde lettet op.
De har fået deres regering.
Enhedslisten har i sine ændringsforslag til finansloven fremlagt et klart alternativ til regeringen.
Enhedslisten vil med sine ændringsforslag omfordele over 20 mia. kr. fra de rigeste i Danmark til de fattigste i verden, fattige i Danmark og til nødvendige forbedringer på sundheds-, uddannelses- og kulturområdet samt på det sociale område.
De her over 20 mia. kr. skaffes ved, at skattekontrollen forbedres, så de multinationale firmaer, der i dag ikke betaler skat, tvinges til at betale skat.
De skaffes
endvidere ved at øge beskatningen af Nordsøolien, at fjerne regeringens skattelettelser til erhvervslivet, at gennemføre en sanering i fradragene for de rigeste, at skære ned på politikernes høje lønninger og privilegier, at fjerne partistøtten og støtten til folkekirkens religiøse aktiviteter og sidst, men ikke mindst, at fjerne landbrugsstøtten. De 20 mia. kr. bruges til at fjerne alle regeringens forringelser og nedskæringer samt til at give bedre vilkår for arbejdsløse, kontanthjælpsmodtagere, pensionister og studerende, til at forbedre arbejdsmiljøet, til at forbedre vilkårene for ansatte i social- og sundhedssektoren, til at forbedre børnepasning og barselorloven, til at bygge nogle flere boliger og afsætte flere penge til boligsociale og økologiske boligprojekter, til at styrke omstilling til økologi og til den vedvarende energi og den kollektive trafik.
Det store flertal i Folketinget deler hvert år penge ud til forskellige mere eller mindre gode formål.
De penge har man taget fra de arbejdsløse, kontanthjælpsmodtagere, pensionister og uddannelsessøgende ved at snuppe en del af den regulering, som skulle sikre de her grupper en indtægtsfremgang, som svarer til den, alle andre i Danmark får.
Enhedslisten synes, at det er forbløffende, måske ikke at regeringspartierne gør det, men at SF og Socialdemokratiet vil lægge navn til den ekstra skat på de her allerfattigste grupper.
Vi mener, at det er fuldstændig uacceptabelt, og derfor har vi foreslået, at pensionister og arbejsløse og kontanthjælpsmodtagere og uddannelsessøgende får de penge udbetalt, de gennem de sidste 10 år er blevet snydt for.
Vi har altså foreslået, at der kommer et kontant løft i udbetalingerne til folk på overførselsindkomst.
Når arbejdsløse på kontanthjælp kommer i arbejde, bliver deres lønindkomst ofte konfiskeret.
Det gælder den enlige, der kommer i deltidsarbejde.
Det gælder det par, hvor den ene kommer i arbejde.
Ofte tabes der penge, fordi det ikke engang er tilladt at dække udgifter, som hænger direkte sammen med arbejdet, altså fagforening, a-kasse, transportudgifter, udgifter til kantine m.m.
Desuden modsvares øget indkomst af skat, øget betaling i daginstitutionerne og mindre boligsikring.
I stedet for tvangsaktivering skal arbejdsløse, både kontanthjælpsmodtagere og medlemmer af en a-kasse, have reelle tilbud om uddannelse og arbejde på almindelige vilkår.
Derfor foreslår Enhedslisten også, at servicejobordningen videreføres.
Den giver ældre og arbejdsløse mulighed for at blive ansat i et job på helt almindelige vilkår i stedet for at blive tvangsaktiveret efter den af regeringen så beundrede Farummodel.
Og der er brug for særlige initiativer over for ældre og arbejdsløse.
Det har regeringen jo tydeligt demonstreret i forbindelse med fyringerne i staten.
Her har finansministeren jo måttet erkende, at det er de ældste, der er røget ud først. Regeringen lovede i regeringsgrundlaget, at der skulle ske en forbedring af arbejdsmiljøet på offentlige arbejdspladser.
Desværre må vi jo sande, at regeringen indtil nu kun har taget initiativer, som fører til dårligere arbejdsmiljø.
Derfor har Enhedslisten stillet en række ændringsforslag til finansloven, hvor der afsættes flere penge til det opsøgende arbejdsmiljøarbejde og forskning i arbejdsmiljøet, ligesom vi ønsker, at BST-udbygningen fortsættes, sådan at også social- og sundhedsområdet omfattes.
Det er ikke mindst vigtigt, fordi det er inden for det her område, vi ser den mest massive nedslidning af medarbejderne.
Hvis de her problemer ikke løses, bliver det ikke muligt at skaffe og fastholde den nødvendige arbejdskraft på social- og sundhedsområdet i fremtiden.
I det hele taget må der gøres en effektiv indsats for at gøre det mere attraktivt at arbejde inden for omsorgsområderne.
Derfor har Enhedslisten foreslået som ændringsforslag til denne her finanslov, at der afsættes en pulje på 3 mia. kr. til højere løn, voksenelevløn på social- og sundhedshjælperuddannelserne og efteruddannelse af de her grupper.
Vi mener, at det er helt nødvendigt for at rekruttere personalet.
Vi ved, at det er det, der er det største problem inden for sundhedssektoren i dag.
Der er et stort behov for at skabe bedre vilkår for børnefamilierne.
Det tror jeg alle her i salen er enige om.
Regeringens forslag til ændring af barselorloven og afskaffelse af børnepasningsorloven medvirker ikke til det her formål set med Enhedslistens øjne.
Derfor har Enhedslisten foreslået, at børnepasningsorloven forbedres, sådan at også den økonomiske dækning sættes op til fulde dagpenge, så børnepasningsorloven bliver et reelt tilbud.
Det vil altså sige, at vi i stedet for at afskaffe den, fordi den ikke har virket fuldt tilfredsstillende, vil forbedre vilkårene, sådan at børnene faktisk har mulighed for at have deres forældre hjemme i de første 8 år af deres liv. Så mener vi i øvrigt ligesom regeringen, at der skal gives 1 års barselorlov, men i modsætning til regeringen mener vi, det er vigtigt, at 3 måneder forbeholdes partneren, så manden har ret til at holde barselorlov og dermed også over for arbejdsgiveren får større legitimitet, når han går ind og kræver orloven.
Det er ikke bare i ord, men også i handling.
Derfor foreslår vi, at alle regeringens forringelser på det her område tages af bordet.
En økologisk omstilling er en nødvendig forudsætning for, at miljøet også kan sikres i fremtiden, og derfor foreslår Enhedslisten, at der skal være en sikring af, at alle statslige, amtslige og kommunale jordarealer plejes og dyrkes ud fra økologiske principper, herunder at al landbrugsjord, der er i offentligt eje, omstilles til økologisk drift.
Vi foreslår støtte til etablering af virksomheder til forarbejdning af økologiske produkter, herunder at hjælpe alternativer inden for de næsten monopoliserede områder såsom mejerier, slagterier og foderstofvirksomheder.
Der afsættes midler til at undersøge mulighederne for at oprette et eksportselskab for økologiske varer.
Så foreslår vi, at alle offentlige køkkener omlægges til økologi, og at der gives flere penge til at støtte omlægningen af kommunal indkøbsøkologi.
Vi vil have afsat en pulje til økologiske iværksættere, og det er simpelt hen for at fremme udviklingen af økologiske alternativer, og på det område skal der være mulighed for at søge orlov på den maksimale dagpengesats.
Vi ønsker en videreførelse af de puljer og råd og nævn, som bidrager til udviklingen af den økologiske omstilling af samfundet, samt puljen til sund og økologisk omstilling af samfundet og også puljen til sund og økologisk børnekost, som regeringen har været inde at fjerne.
Desuden mener Enhedslisten, at økologiske madvarer skal fritages for moms, idet mange mennesker ønsker og har et udtrykt ønske om at købe økologiske varer, men pengepungen sætter sine begrænsninger.
Fondens opkøb skal koordineres med en indsats for miljø- og naturforbedringer
På trafikområdet kan jeg blot konstatere, at Danmark er det land i Europa, som har flest kilometer motorvej i forhold til befolkningstallet.
Det er efter vores opfattelse en fuldstændig vanvittig prioritering.
I stedet for burde der satses på en massiv udbygning af den kollektive trafik, og derfor har vi foreslået, at der afsættes 1,5 mia. kr. til sporvogne, til el- og brintbusser og nærbaner, og at alle de nye motorvejsbyggerier stoppes.
Der skal fortsat satses på vedvarende energi, og derfor skal regeringens nedskæringer på det her område fjernes, og tilbageføringen af CO2-afgifterne skal omlægges, så den i højere grad sker målrettet for at fremme energibesparelser, og der skal yderligere afsættes 50 mio. kr. til udvikling af vedvarende energi såsom eksempelvis solcelleteknologi og til energikontorer.
Boligprisernes himmelflugt skyldes først og fremmest, at der er mangel på boliger.
Regeringens løsning er skattestop for ejendomsværdiskatten og flere skattefiduser til udlejerne, men det er den helt forkerte vej at gå.
I stedet skal der bygges flere boliger.
Problemet er netop, at der er mangel på boliger.
Det er jo det, der presser priserne i vejret, nemlig en for høj efterspørgsel.
Måden at rette op på det misforhold på er at bygge flere boliger.
Derfor foreslår Enhedslisten, at der ud af de her 20 mia. kr., vi har sat af, skal bruges 1,25 mia. kr. til at sætte gang i boligbyggeriet.
Her foreslår Enhedslisten i stedet for, at der afsættes flere midler til at afhjælpe de her problemer.
Uanset at regeringen forsøger at sprede tåge, står det vel efterhånden klart for alle, at der stadig gennemføres massive nedskæringer på uddannelsesområdet.
Alle de her nedskæringer foreslår Enhedslisten bliver taget af bordet, ikke kun de 650 mio. kr., der reelt er 400 mio. kr., som Dansk Folkeparti har været med til at sikre.
Alle besparelserne må tages af bordet.
Det betyder, at vi foreslår, at den fri ungdomsuddannelse bliver bevaret, og at bevillingerne til daghøjskolerne og folkeoplysningen bliver bevaret på det hidtidige niveau.
Det forslag, som regeringen har fremsat, er simpelt hen et særligt ondskabsfuldt angreb på grupper, som har svært ved at udnytte de tilbud, uddannelsessystemet giver.
Man skyder i øvrigt med spredehagl på en sådan måde, at man rammer de områder, hvor det er svært for de her grupper at organisere sig imod regeringens forslag.
Vi foreslår altså også en række konkrete forbedringer, for vi var heller ikke tilfredse med uddannelsessystemet under den tidligere regering.
Også under den tidligere regering var der besparelser på det her område.
De konkrete forbedringer, vi foreslår, er at sikre et bedre miljø på skoler og andre uddannelsesinstitutioner, at afskaffe deltagerbetaling på VUC og en begyndende nedtrapning af klassekvotienterne i alle ungdomsuddannelserne til maksimalt 24. Vi vil afsætte 800 mio. kr. til de tekniske skoler og til handelsskolerne.
Vi vil sikre forbedringer på arbejdsmarkedsuddannelserne, bl.a. så læsesvage og folk med sprogproblemer får bedre muligheder for at gennemføre en kompetencegivende uddannelse.
Enhedslisten mener også, at de fattige i den tredje verden skal have mulighed for at leve et liv uden sult og med mulighed for selv at påvirke deres egen hverdag.
I Enhedslisten mener vi, at vi i verden som helhed skal tage ansvar for hinanden og har forpligtelser over for hinanden på tværs af landegrænser.
I den tredje verden kæmper folk mod social elendighed og politisk og national undertrykkelse, og de skal støttes i deres kamp mod den sociale elendighed og undertrykkelsen.
Derfor vil Enhedslisten have taget nedskæringer på ulandsbistanden af bordet, og i stedet for vil vi tildele 300 mio. kr. ekstra på ulandsrammen for at opfylde målsætningen om 1 pct. af BNI for at sikre, at eftergivelsen af eksportkreditter ikke belaster bistandsrammen, og for at sikre plads til projekter, der fremmer økologien i udviklingsprojekterne.
Derfor forslår Enhedslisten, at der afsættes en speciel pulje set i lyset af den krig, der umiddelbart har været i Afghanistan, på 100 mio. kr. til genopbygningen af Afghanistan.
Midlerne skal øremærkes til ikkestatslige projekter, og det vil vi gerne understrege, for vi har intet ønske om at støtte Den Nordlige Alliance, som for tiden sidder på regeringsmagten i Afghanistan.
Enhedslisten har ud over de forslag, jeg har nævnt nu, en række konkrete forslag til sociale forbedringer, forslag, der ville være flertal for, hvis partierne i Folketinget stemte i overensstemmelse med deres valgløfter.
Men debatten i dag har desværre vist, at det kan man ikke altid regne med, og slet ikke når vi taler om Dansk Folkeparti, hvor det tydeligt har vist sig, at de ikke er mere sociale, end finansministeren tillader.
Det er ikke nok i Folketinget at opstille en række krav
til forbedringer.
Det er nødvendigt, at der er bevægelse uden for Folketinget.
Vi har allerede set de første tegn på, at der er bevægelse på vej mod regeringen.
Der er demonstrationer i morgen, og de demonstrationer er vigtigere end alt, hvad der kan siges i denne her sal.
Det så vi tydeligt i forbindelse med demonstrationerne på uddannelsesområdet, hvor regeringen begyndte at ryste i bukserne, da den så, hvor store mobiliseringerne blev.
Men kampen er kun lige begyndt.
Elev- og studenterorganisationer, fagbevægelsen, miljøbevægelsen, flygtninge og indvandrere, kunstnere osv. må formulere de krav, som skal sættes på dagsordenen i de kommende måneder.
Modstand bør tage udgangspunkt i konkrete krav og aktioner inden for de enkelte områder og samlede krav og aktioner fælles for de forskellige områder.
Det er vejen frem.
Det er med den slags midler, vi kan presse regeringen på tilbagetog og bane vejen for en social, solidarisk og miljømæssigt bæredygtig politik, som ikke bliver ført herindefra.
Regeringen sidder med et komfortabelt flertal, og herinde er der altså meget, meget lidt debat, meget, meget lidt forhandling med den nuværende regering, og derfor er det presset udefra, der skal sikre, at vi får gennemført en social politik.